Informácia
o priebehu a výsledkoch stretnutia ministra zahraničných vecí SR J. Kubiša
s ministerkou zahraničných vecí MR K. Gönczovou dňa 15. decembra 2008 v Budapešti.

Rokovanie ministrov zahraničných vecí
V úvode diskusie sa ministri zhodli na zhode záujmov a existencii úzkej spolupráce oboch krajín vo viacerých oblastiach zahraničnej, resp. európskej politiky. Za pozitívny príklad bola obojstranne označená spolupráca NČK, vrátane SR a MR, v rámci rokovaní o klimaticko-energetickom balíčku EÚ. Široký priestor pre spoluprácu v najbližšom období predstavuje CZ PRES ako aj blížiace sa HU PRES. Dôležité bude tieto otázky koordinovať aj v rámci V4.
Minister Kubiš poukázal na pokrok dosiahnutý počas stretnutí najvyšších ústavných činiteľov. Vyjadril záujem o pragmatickú a otvorenú diskusiu a presvedčenie, že v budúcnosti sa naše vzťahy budú viac orientovať na otázky, ktoré dominujú svetovej, resp. európskej politike, s osobitným dôrazom na výzvy, ktoré prináša finančná a hospodárska kríza. 
Ministerka Gönczová vyjadrila presvedčenie, že v otázkach spoločného záujmu dokážeme bez problémov spolupracovať. Problém vidí v bilaterálnych sporných otázkach, ktoré podľa nej neškodia len našim krajinám, ale celému regiónu (V4).
V tomto smere sa obe strany zhodli, že spory medzi SR a HU škodia dobrému menu oboch krajín, a svojou povahou narážajú na nepochopenie, resp. nezáujem tretích krajín. 
Ministerka Gönczová uviedla, že ostatné krajiny nechápu naše „malé problémy“ (minor disputes), ktoré z ich hľadiska predstavujú nonsens. Bilaterálna konfrontácia nevedie k úspechu žiadnej zo strán (lose-lose game). 
Minister Kubiš uviedol, že sme sa sami vmanévrovali do situácie, kde už našich partnerov obťažujeme svojimi spormi, kde sme ich zahltili svojimi problémami a preto nás prestávajú vnímať. Problém pritom nie je v jednoduchých ľuďoch, ale v komunikácii politických elít. Obe krajiny sa nachádzajú v citlivej etape a rovnako citlivé sú otázky tvoriace predmet bilaterálnych problémov medzi SR a MR. Je preto potrebná obojstranná empatia. Je potrebné prekonať komunikáciu prostredníctvom oficiálnych verejných vyhlásení.
Maďarská strana privítala obnovený dialóg medzi SR a HU, odmieta však vnímať dialóg ako cieľ per se. Cieľom stretnutí by nemali byť len vyhlásenia, mali by priniesť konkrétne výsledky a odpovede. Poukázala pritom na skutočnosť, že SR prežíva úspešné obdobie svojej existencie, vláda SR má silnú podporu, čo vytvára dobrú bázu pre hľadanie, resp. nájdenie riešení. Maďarská strana má silný záujem dosiahnuť konkrétne výsledky. 
Za možnú cestu hľadania riešení maďarská strana považuje dialóg civilnej sféry a inteligencie oboch krajín. V tejto súvislosti navrhla vrátiť sa k myšlienke spoločného fondu SR a MR na podporu aktivít mimovládneho sektora. Slovenská strana vyjadrila pripravenosť zvážiť tento návrh.
Za ďalšiu cestu je považované zefektívnenie mechanizmov Základnej zmluvy. Obe strany sa zhodli, že úroveň činnosti jednotlivých zmiešaných komisií je rôzna – niektoré pracujú veľmi dobre, niektoré sa nezišli už niekoľko rokov. Zhoda sa našla tiež v smere revitalizácie nečinných zmiešaných komisií, resp. zefektívnenia a zintenzívnenia činnosti fungujúcich zmiešaných komisií. Maďarská strana neinformovala o stave v oblasti nominácie spolupredsedov zmiešaných komisií za HU, slovenská strana však navrhla vypracovanie harmonogramu stretnutí zmiešaných komisií na nasledujúce obdobie.
Maďarská strana nadniesla problematiku Ipeľských mostov, o.i. v súvislosti s lehotou na predloženie projektu na financovanie zo strany EÚ, ktorá mala uplynúť práve v deň rokovaní. Z diskusie vyplynulo, že sa problém podarilo vyriešiť, keď sa uzavrela predbežná dohoda o uhradení slovenskej časti spolufinancovania projektu maďarskou stranou.
Maďarská strana za jadro bilaterálnych problémov označila problematiku menšín. Hoci akceptovala citlivosť tejto problematiky pre SR, zdôraznila jej dôležitosť pre HU a preto potrebu zaoberať sa týmito otázkami. Maďarská strana vidí problém v tom, že niektoré otázky týkajúce sa menšín sú mytologizované, resp. démonizované a sú spájané s iracionálnymi obavami. Ako príklad ministerka Gönczová uviedla kolektívne práva menšín, pričom k nim podľa nej prakticky patrí napr. aj menšinové školstvo (ktoré nemožno vykonávať individuálne) a ktoré je Slovenskom uznávané. Od teritoriálnej autonómie je potrebné odlíšiť školskú a kultúrnu autonómiu, ktorej podstatou je možnosť rozhodovať o riadení systému menšinového školstva a kultúry, resp. o využívaní disponibilných finančných zdrojov. V tejto súvislosti sa HU strana vrátila k 6-bodovému programu premiéra F. Gyurcsánya. Za základný problém maďarská strana považuje skutočnosť, že prakticky jediným legitímnym reprezentantom maďarskej menšiny v SR je SMK. Problém podľa maďarskej strany nastáva, keď sa SMK nedostane do vládnej pozície, čím sa vytvorí vákuum pri reprezentácii záujmov maďarskej menšiny v SR. Toto vákuum je preto podľa jej názoru potrebné preklenúť štrukturálnymi riešeniami – vytvorením inštitúcií, ktoré by predstavovali garancie pre práva menšín, resp. zabezpečovali nepretržitú reprezentáciu ich záujmov. Práve sem spadajú návrhy na vytvorenie ombudsmana pre menšiny, prijatie zákona pre menšiny, či vytvorenie zmiešaných vyšetrovacích komisií. Maďarská strana súčasne uviedla, že nechce, aby jej návrhy boli vnímané ako urážka suverenity SR, resp. ultimatívne požiadavky, ale ako námety na riešenie problémov. Maďarská strana má záujem, aby dialóg viedol ku konkrétnym riešeniam. Ministerka Gönczová napokon zdôraznila, že v MR nie je žiadny seriózny politický aktér, ktorý by spochybňoval spoločné slovensko-maďarské hranice.
Minister Kubiš zdôraznil záujem zaoberať sa problematikou menšín ako normálnou súčasťou agendy bilaterálnych vzťahov. Nechceme, aby bola bilaterálna agenda zužovaná len na jeden z jej aspektov. Je taktiež škodlivé, ak sú všetky problémy v bilaterálnych vzťahoch, a osobitne v oblasti menšín, okamžite vynášané na vysokú politickú úroveň, resp. na medzinárodnú scénu, a to aj v prípadoch, ktoré by skôr prislúchali úrovni zmiešaných komisií. Súčasťou problému je aj snaha stavať SMK do pozície jediného reprezentanta maďarskej menšiny v SR, čo vedie k problémom, keďže SMK súčasne pôsobí ako štandardná súčasť politického systému v SR. Okrem SMK existujú v SR aj ďalší legitímni predstavitelia menšiny – predstavitelia miestnych samospráv, civilnej sféry – s ktorými taktiež prebieha dialóg. Je potrebné brať zreteľ aj na skutočnosť, že južné Slovensko predstavuje etnicky zmiešané územie a štrukturálne riešenie je potrebné vidieť aj v decentralizácii štátnej správy a využívaní možností, ktoré poskytuje miestna samospráva. Napokon bolo uvedené, že v SR sú citlivo vnímané nielen vyjadrenia prichádzajúce z MR, ale aj napr. autonomistické snahy v Sikulsku a pod.
Minister Kubiš vyzval na efektívnejšie využívanie existujúcich mechanizmov – osobitne zmiešaných komisií – nielen ZK pre otázky menšín, ale aj súvisiace ZK pre školstvo, cezhraničnú spoluprácu a pod. V prípade, že je niektoré otázky potrebné riešiť na úrovni predsedov vlád, mala by tomu predchádzať dôkladná príprava. V tejto súvislosti boli maďarskej strane tlmočené výhrady ohľadne postupu, ktorý bol zvolený v súvislosti s predložením 6-bodového programu premiéra F. Gyurcsánya. Príprava rokovaní v tomto prípade nezodpovedala závažnosti predkladaných návrhov, navyše už samotný spôsob ich prezentácie poškodil ich šance na úspech a vytvoril dojem neakceptovateľného nátlaku z maďarskej strany. 6-bodový program bol okrem toho v rozpore, resp. išiel nad rámec dohodnutého spoločného vyhlásenia, ktorý agendu sústredil na dva okruhy problémov – existujúce problémy menšín a boj proti extrémixmu. Je potrebné zabrániť situácii, keď sa navrhované riešenia stávajú sami o sebe problémom. Z obsahového hľadiska minister Kubiš vyjadril otvorenosť diskusii o hľadaní možných štrukturálnych riešení. V súvislosti s obsahom 6-bodového plánu F. Gyurcsánya však bola maďarská strana upozornená, že mnohé z návrhov prakticky kopírujú mechanizmy existujúce v SR, pričom ani tieto už existujúce mechanizmy nie sú výraznejšie využívané predstaviteľmi menšín. Napokon vytvorenie štruktúr, navrhovaných maďarskou stranou, je novým prvkom aj z hľadiska požiadaviek samotných predstaviteľov maďarskej menšiny v SR, ktorí ich doposiaľ neprezentovali. 
V záujme zabránenia spolitizovaniu niektorých bilaterálnych problémov a hľadania pragmatických riešení ministerka Gönczová navrhla vytvorenie „systému včasného varovania“, ktorý by umožnil preventívne identifikovať možné problémy. Systém včasného varovania by mal byť založený na vytvorení priameho kontaktu medzi ministerstvami zahraničných vecí, resp. úradmi vlád SR a MR. Slovenská strana prisľúbila uvedený návrh posúdiť a navrhla, aby sa o tejto iniciatíve rokovalo na úrovni ministerstiev zahraničných vecí (maďarská strana ako kontaktné osoby uviedla riaditeľa príslušného teritoriálneho odboru MZV MR Cs. Körösiho, respektíve  zahranično – politického poradcu maďarského premiéra K. Banaiho). 
Bolo taktiež dohodnuté, že v záujme obsahovej prípravy ďalších bilaterálnych stretnutí sa vytvorí pracovná skupina. Jej úlohou bude po obsahovej stránke pripraviť pravidelné každoročné rokovania ministrov zahraničných vecí, ako aj stretnutie predsedov vlád SR a MR, ktoré sa má podľa maďarskej strany uskutočniť v prvom polroku 2009. Slovenská strana odmietla, aby sa východiskom obsahovej prípravy tohto stretnutia stal 6-bodový plán F. Gyurcsánya. Ako jedna z možných alternatív sa preskúma aj možnosť využiť na tento účel zmiešanú komisiu pre európsku a euroatlantickú integráciu, resp. iné zahranično-politické otázky. Nadnesená bola aj existencia mechanizmu prípravy stretnutia premiérov založeného na konzultáciách PPV SR D. Čaploviča a ministrom - vedúcim ÚPV MR P. Kissom. Maďarská strana však informovala, že v súčasnosti spadá príprava stretnutia premiérov do výlučnej kompetencie MZV MR.
Minister Kubiš vyzdvihol význam 14 bodového spoločného programu predsedov vlád „Spoločná minulosť, spoločná budúcnosť – v zrkadle spoločných projektov“ a navrhol, aby sa dohoda o spoločnom ocenení ministrov zahraničných vecí podpísaná v rámci návštevy implementovala prvýkrát už v roku 2009, napriek tomu, že niektoré ňou predpokladané termíny už boli prekročené. 

Obed ministrov zahraničných vecí
Počas obeda ministrov zahraničných vecí minister Kubiš vyjadril potešenie, že sa počas rokovaní podarilo hľadieť do budúcnosti, rokovania boli konštruktívne a vyhli sa „štandardným“ argumentom. Minister Kubiš privítal obojstranný záujem dostať sporné momenty na nižšiu, pracovnú úroveň a zefektívniť zmiešané komisie. Pripomenul záujem vytvoriť pracovnú skupinu pre prípravu stretnutia premiérov a informoval maďarskú stranu, že na Slovensku už takáto pracovná skupina existuje na čele s P. Hamžíkom. Aj keď je 6-bodový program F. Gyurcsánya  pre SR neakceptovateľný je možné hovoriť o súvisiacich otázkach.
Ministerka Gönczová vyjadrila potešenie nad skutočnosťou, že slovenská strana vyjadrila pripravenosť rokovať o vytvorení  systému včasného varovania a zdôraznila potrebu hľadania štrukturálnych riešení, ktoré zabránia tomu, aby sa problematické otázky dostali na najvyššiu politickú úroveň. 
Ministerka Gönczová vyzdvihla dobrú úroveň cezhraničnej spolupráce a v tejto súvislosti navrhla vytvorenie komplexného implementačného plánu cezhraničnej spolupráce (obdobné plány má MR s niektorými susednými krajinami – napr. Rakúskom a Slovinskom). Takýto komplexný plán by MR pomohol riešiť niektoré problematické otázky, ako napr. umiestnenie plánovaného mosta v Komárne, či určenie miesta, v ktorom by spoločnú hranicu pretínala plánovaná rýchlostná komunikácia medzi Košicami a Miškolcom. Komplexný plán cezhraničnej spolupráce by mohol pomôcť aj pri uplatňovaní žiadostí o podporu z fondov EÚ.
Minister Kubiš prisľúbil návrh preskúmať. Jeho pozitívum vidí aj v príspevku k zlepšeniu cezhraničnej infraštruktúry, čo je súčasťou odpovede na finančnú a hospodársku krízu. 
Ministerka Gönczová sa aj počas obeda vrátila k návrhu na vytvorenie spoločného slovensko-maďarského fondu na podporu aktivít civilnej sféry. Odôvodnila to okrem iného tým, že viaceré kultúrne telesá sa obracajú na MZV MR so žiadosťami o podporu pre spoločné slovensko-maďarské kultúrne podujatia.
Minister Kubiš v tejto súvislosti navrhol zvážiť uskutočnenie kultúrnych dní SR v MR a MR v SR v budúcom roku. Maďarská strana uviedla, že otázka organizácie kultúrnych dní spadá do výlučnej kompetencie ministerstva kultúry, pričom plán dní kultúry MR na budúci rok už bol schválený.
Ministerka Gönczová nadniesla aj otázku dovŕšenia revízie zmluvnej základne medzi SR a MR.
Minister Kubiš upozornil na problém extrémizmu. Paralely s účasťou členov Slovenskej pospolitosti na nepokojoch v Litvínove a na podujatí v pohorí Mátra v MR odmietol s tým, že slovenská strana je pripravená v prípade porušenia zákonov zo strany Slovenskej pospolitosti konať. Problém vidíme v tom, že maďarská strana je voči extrémizmu nečinná, resp. bezmocná. Problémom je takisto politická citlivosť a historická symbolika jednotlivých aktov maďarských extrémistov. 
Maďarská ministerka uviedla, že voči extrémizmu sa v MR koná, hoci napr. súd s Maďarskou Gardou trvá dlho. Problém nevidí v diskusii o extrémizme, ale v tom, čo sa s touto problematikou spraví – nemala by byť využívaná na vzájomné útoky. Tieto útoky škodia obom stranám. Maďarská strana sa ohradila voči výrokom o exporte extrémizmu a obvineniam z ohrozovania regionálnej stability. Ministerka Gönczová uviedla, že sme nikdy nemali medzi sebou „krvavú“ históriu, preto by sa nemal vytvárať dojem, že pre seba navzájom predstavujeme hrozbu. Napokon uviedla, že rovnako ako pre Slovensko sú citlivé aktivity maďarských extrémistov, pre MR sú citlivé výroky J. Slotu.
Maďarská strana napokon upozornila na ďalší otvorený problém, ktorým je údajne nedostatočný, resp. nekvalitný preklad právnych noriem SR do maďarského jazyka, vrátane vykonávacích predpisov. 

Stretnutie ministra ZV SR s predsedom Celoštátnej slovenskej samosprávy (CSS) Jánom Fuzikom
J. Fuzik v úvode uviedol, že zvýšený záujem o problémy slovenskej menšiny v MR jej pomáha, takisto ako aktívna činnosť ZK pre záležitosti menšín. Ak sa budú plniť jej odporúčania, môže to prispieť k zlepšeniu postavenia Slovákov v MR.
Minister Kubiš potvrdil záujem slovenskej vlády pomáhať slovenskej menšine v MR. Potvrdila to aj rozhodnosť slovenskej vlády v prípade Mlynky, kde o.i. významne prispela aj finančne.
V súvislosti so situáciou v Mlynkoch J. Fuzik informoval, že sa v súčasnosti vybavuje stavebné povolenie a existuje nádej, že by v blízkej budúcnosti mohlo byť udelené. Stavať sa však už tento rok nezačne. J. Fuzik pripustil, že výber pozemku možno nebol najšťastnejší, keďže sa nachádza v obytnej zóne. Uviedol, že obec prišla s alternatívnym návrhom výhodnejšie umiestneného stavebného pozemku. Vyjadril ľútosť, že tak obec nespravila skôr. 
Minister Kubiš uviedol že počas tlačovej konferencie poďakoval maďarskej vláde za pomoc vo veci Mlynky a súčasne ju požiadal o pomoc pri prekonaní administratívnych prekážok výstavby. Minister Kubiš potvrdil, že vláda SR pozorne sleduje situáciu menšiny v MR, nechce ju využívať na politické účely, ani ju internacionalizovať. Chceme riešiť jej konkrétne problémy v pragmatickej rovine a v tomto smere najmä zefektívniť činnosť ZK pre záležitosti menšín, resp. aktivizovať ďalšie ZK, ktorých kompetencie súvisia s menšinami.
J. Fuzik vyjadril vďačnosť za finančnú podporu slovenskej vlády a celkovú pomoc zo strany Úradu pre Slovákov žijúcich v zahraničí. Realizácia menšinových projektov podľa neho môže pomôcť zbližovať obe krajiny. Pripomenul prísľub maďarského premiéra F. Gyurcsánya finančne prispieť na rekonštrukciu školy v Békešskej Čabe vo výške 230 mil. forintov (čo zodpovedá hodnote projektu, s ktorým CSS predtým neuspela). Suma predstavuje zhruba len 1/4 celkových potrebných nákladov na rekonštrukciu školy, pomôže však odstrániť aspoň najnaliehavejšie problémy objektu nachádzajúceho sa v havarijnom stave. V súvislosti s uvedeným neúspešným projektom poukázal na nedostatočnú pripravenosť CSS, ako aj na zle nastavené výberové kritériá. CSS nespadala do kategórií, ktoré boli osobitne zvýhodnené (napr. národnostná segregácia, hospodársky zaostalý región a pod.), a tak bola prakticky znevýhodnená.
J. Fuzik vyzdvihol skutočnosť, že CSS môže niektoré školy spravovať ako svoje inštitúcie. Aj vďaka tomu sa škola v Sarvaši stala prakticky najobľúbenejšou, navštevuje ju 450 detí. Tento rok otvorila 3 prvé triedy s celkovým počtom 51 detí, čo je najviac v celom meste. Podobne v Slovenskom Komlóši tretina detí končí v slovenskej škole. J. Fuzik zdôraznil kľúčový význam národnostného školstva, keďže v rámci rodín už slovenčina prakticky stratila svoju komunikačnú funkciu a tak sa škola stáva jediným miestom, kde sa ju ešte deti môžu naučiť.
J. Fuzik poukázal na pozitívny vývoj v otázke umiestnenia tabule J. Kollára v Budapešti. Existuje už v tomto smere písomný prísľub príslušného biskupa evanjelickej cirkvi, hoci zatiaľ nebola dosiahnutá dohoda o konkrétnom mieste umiestnenia tabule.
Na druhej strane J. Fuzik upozornil, že už 15 rokov sa v MR bez výsledku hovorí o zastúpení menšín v parlamente.
J. Fuzik upozornil aj na skúsenosti slovenskej menšiny s extrémizmom v MR. Počas udalostí po futbalovom zápase v Dunajskej Strede sa vyskytli prípady zamaľovania slovenských nápisov, resp. aj otvoreného vyhrážania sa slovenskej menšine. CSS to riešila štandardným spôsobom prostredníctvom maďarskej polície.

Stretnutie ministra ZV SR s predsedníčkou Zväzu Slovákov v Maďarsku (ZSM) Ruženkou Egyedovou-Baránekovou a redaktorom internetového portálu Slovákov v MR luno.hu Imrichom Fuhlom
Minister Kubiš informoval o záujme SR aj MR posilniť mechanizmy spolupráce a riešiť otvorené otázky na odbornej úrovni. Je záujem,  aby sa tieto mechanizmy zefektívnili a priniesli konkrétne výsledky, osobitne v oblasti kultúrnej spolupráce. Je potrebné využiť obojstranne existujúci potenciál.
I. Fuhl vyjadril záujem o širšiu účasť slovenskej menšiny v MR na činnosti zmiešaných komisií. R. Egyedová-Baráneková jeho žiadosť podporila tým, že je potrebné využiť existujúci entuziazmus medzi Slovákmi v MR, ktorý je prítomný, napriek menšej početnosti v porovnaní s maďarskou menšinou v SR. Upozornila tiež, že slovenská optika je v HU zohľadňovaná málo a pri kreovaní ZK by preto bolo vhodné, aby tam slovenskú menšinu nezastupoval len jeden človek.
Minister Kubiš upozornil na potrebu zvážiť, čo by uplatnenie týchto návrhov znamenalo v praxi, súhlasil však s tvrdením, že názory Slovákov v MR je potrebné zohľadniť v čo najširšej možnej miere.
R. Egyedová-Baráneková priblížila činnosť ZSM, ako jedinej civilnej organizácie Slovákov v MR. Jedným z hlavných projektov v súčasnosti je zorganizovanie slovenskej mládeže v MR. Informovala aj o projekte školy v prírode v SR. Upozornila na apolitický charakter činnosti ZSM, ktorý je zameraný na zachovanie slovenskosti v MR. Problém vidí v školstve, kde školy vyučujú týždenne 4 hodiny slovenčiny prakticky ako cudzí jazyk, čo nemožno označiť za menšinové školstvo. Počet týchto škôl sa navyše za posledných 7 rokov znížil zo 60 na 40. Upriamila pozornosť na potrebu venovať sa aj týmto školám, nielen tým, ktoré spravuje CSS. Väčšina z nich sa nachádza na vidieku, pričom práve vidiek je oporou Slovákov v MR. Upozornila tiež na nedostatok pedagógov a problémy súvisiace s prijímaním študentov z radov slovenskej menšiny v MR na univerzity v SR.
I. Fuhl zdôraznil, že systém menšinových samospráv sa dá využiť aj zneužiť. Dôležité je sústrediť sa na podporu jazyka. Je potrebné obmedziť podporu nejasným projektom.
I. Fuhl upozornil aj na interné problémy v rámci slovenskej menšiny v MR. Tieto súvisia s marginalizáciou opozície v rámci CSS. Táto sa nedostáva k slovu a je cenzúrovaná v tlači v MR.
V súvislosti s Mlynkami I. Fuhl informoval o tom, že maďarská strana nesplnila svoje sľuby a vyčlenené prostriedky sú v súčasnosti míňané na administráciu. I. Fuhl upozornil, že CSS odmieta uzavrieť s miestnymi organizáciami Slovákov dohodu o využívaní tzv. Nového Slovenského domu.
Minister Kubiš vyjadril záujem riešiť problémy slovenskej menšiny v MR ako celku a informoval o svojej výzve adresovanej maďarským orgánom, aby pomohli pri prekonaní administratívnych prekážok v Mlynkoch. Vyjadril záujem, aby sa situácia v Mlynkoch vyriešila  k spokojnosti miestnych slovenských organizácií, avšak v dohodnutom rámci. Nadniesol, že by bolo dobré vypracovať stratégiu podpory menšín. 

Záver: 

Bilaterálne stretnutie ministrov zahraničných vecí SR a MR v Budapešti zavŕšilo sériu slovensko – maďarských stretnutí na najvyššej politickej úrovni. V priebehu jedného mesiaca sa stretli všetci traja najvyšší ústavní činitelia oboch krajín. 
Obaja ministri sa zhodli na tom, že je potrebné využiť priaznivejšiu atmosféru vo  vzájomných vzťahoch, ktorú vytvorili tieto stretnutia, na ďalší pragmatický rozvoj bilaterálnej spolupráce.  
Za základ pre rozvoj spolupráce sa naďalej považuje Zmluva o dobrom susedstve a priateľskej spolupráci medzi SR a MR. Ministri vyjadrili potrebu zintenzívnenia činnosti  niektorých zmiešaných komisií, ktoré vznikli na základe tejto zmluvy. V tejto súvislosti sa ako užitočné ukazuje vypracovanie harmonogramu práce jednotlivých komisií. 
Ministerkou zahraničných vecí MR bol prednesený návrh na vytvorenie systému včasného varovania, ktorý by umožnil preventívne identifikovať možné vzťahové  problémy a predchádzať im. O konkrétnych otázkach sa bude rokovať na expertnej úrovni. 
Obaja ministri odsúdili prejavy extrémizmu, ktoré v uplynulom období nadmerne zaťažili slovensko – maďarské vzťahy.
Šéfovia diplomacií oboch krajín sa zhodli na tom, že bude potrebné zo strany rezortov zahraničia zodpovedne pristúpiť k príprave pracovného stretnutia predsedov vlád, ktoré sa má uskutočniť v prvej polovici budúceho roka v Budapešti. 
Ministri podporili projekt vypracovania spoločnej učebnice dejepisu, ktorá by objektívnym spôsobom posúdila citlivé otázky spoločnej histórie.
Ministri podpísali  dohodu o spoločnom ocenení ministrov zahraničných vecí SR a MR za prínos pre rozvoj slovensko – maďarských vzťahov. Cena sa bude udeľovať každoročne dvom osobnostiam, ktoré sa najviac zaslúžili o rozvoj slovensko – maďarských vzťahov. 

Úlohy:

1.	Kontrolovať plnenie Zmluvy o dobrom susedstve a priateľskej spolupráci medzi SR a MR.

Z: 2TEO MZV SR
T: priebežne

2.	Vyvíjať diplomatický tlak na maďarskú stranu, aby zabezpečila nomináciu 
                 spolupredsedov zmiešaných slovensko – maďarských komisií vytvorených za   
                 účelom implementácie  Zmluvy o dobrom susedstve a priateľskej  spolupráci 
                 medzi SR a MR a iniciovať  zasadnutia týchto komisií. 

                 Z: 2TEO MZV SR, ZÚ Budapešť
                 T: priebežne 

3.	Pravidelne vyhodnocovať plnenie programu Spoločná minulosť, spoločná 
     budúcnosť v zrkadle spoločných projektov, ktorý schválili v júni minulého   
     roku premiéri SR a MR.

     Z: 2TEO MZV SR, ZÚ Budapešť
     T: priebežne

4.	Zabezpečiť plnenie Dohody o spoločnom ocenení ministrov zahraničných vecí SR a MR za prínos pre rozvoj slovensko –  maďarských vzťahov. V tejto súvislosti je potrebné vypracovať a zverejniť výzvu na predloženie vhodných kandidátov na ocenenie.

                 Z: 2TEO MZV SR, ZÚ Budapešť
                 T: v prvom štvrťroku  2009   

5.	Rokovať s maďarskou stranou o možnosti vytvorenia systému včasného 
varovania, ktorý by umožnil preventívne identifikovať možné vzťahové problémy. 

Z: 2TEO MZV SR, ZÚ Budapešť
T: priebežne

V y h o d n o t e n i e  p r i p o m i e n k o v é h o  k o n a n i a

Útvar MZV SR	Pripomienky	Spôsob spracovania pripomienok	
KAMI	bez pripomienok		
KAŠT 1 	bez pripomienok		
KAŠT 2	bez pripomienok		
KAVE	bez pripomienok		
POLS	bez pripomienok		
SEZA	bez pripomienok		
SVLP	bez pripomienok		
SHSR	bez pripomienok		
SVDS	bez pripomienok		
PRAV	bez pripomienok		
SEVS	bez pripomienok		
ANAP	bez pripomienok		
OPRK	bez pripomienok